SKRIFTLIG FORESPØRGSEL E-1293/03

af Claude Moraes (PSE) til Rådet

(4. april 2003)

Om: Fremskridt med hensyn til forslagene fra Det Europæiske Råd i Sevilla

Hvad er Rådets syn på fremskridtene med hensyn til forslagene fra Det Europæiske Råd i Sevilla om bekæmpelse af ulovlig indvandring og oprettelse af et europæisk grænsevagtkorps eller et europæisk grænsepoliti ved EU's ydre grænser?

Svar

(22. juli 2003)

Rådet tillægger opfølgningen af konklusionerne fra Det Europæiske Råd i Sevilla stor betydning, navnlig for så vidt angår bekæmpelse af ulovlig indvandring og gennemførelse af grænsekontrol.

Med hensyn til bekæmpelsen af ulovlig indvandring har Rådet vedtaget en række vigtige instrumenter. Det gælder navnlig den samlede plan for bekæmpelse af ulovlig indvandring og menneskehandel i EU(1), der blev vedtaget den 28. februar 2002, og handlingsprogrammet for tilbagesendelse, der blev vedtaget den 28. november 2002. Disse instrumenter, der har et generelt sigte, fastlægger en fælles EU-strategi for bekæmpelse af ulovlig indvandring og tilbagesendelse af ulovlige indvandrere og nævner en række aktioner og foranstaltninger, der skal vedtages og gennemføres på dette område. Rådets kompetente organer overvejer for øjeblikket en række af sådanne specifikke aktioner og foranstaltninger.

Der skal endvidere erindres om, at Rådet har vedtaget mandater, der bemyndiger Kommissionen til at forhandle tilbagetagelsesaftaler mellem Det Europæiske Fællesskab og 11 tredjelande (Marokko, Rusland, Pakistan, Sri Lanka, Albanien, Algeriet, Kina, Tyrkiet, Hongkong, Macao og Ukraine). Kommissionen har allerede paraferet aftalerne med Hongkong, Macao og Sri Lanka, og Rådet vil antagelig om kort tid vedtage de relevante afgørelser med henblik på indgåelse af disse aftaler.

Med hensyn til den gradvise indførelse af en samordnet og integreret forvaltning af de ydre grænser pegede Det Europæiske Råd i Sevilla på nogle konkrete foranstaltninger, som Rådet, Kommissionen og medlemsstaterne inden for rammerne af deres respektive beføjelser blev anmodet om at iværksætte. Det Europæiske Råd anmodede også Rådet om i samarbejde med Kommissionen at forelægge en endelig rapport om gennemførelsen af disse foranstaltninger til Det Europæiske Råd i juni 2003. Der følges en konkret tidsplan for gennemførelsen af disse initiativer.

De statusrapporter, der er forelagt for Rådets organer, viser, at der er gjort betydelige fremskridt med at gennemføre ovennævnte foranstaltninger med henblik på at styrke grænsekontrollen og bekæmpe ulovlig indvandring. Efter vedtagelsen på samlingen i Rådet (retlige og indre anliggender) i juni 2002 af planen for forvaltning af de ydre grænser har medlemsstaterne i alt iværksat 17 nye projekter og aktioner, herunder oprettelse af ad hoc-centre. Der er i 2002 og 2003 gennemført fælles aktioner ved de ydre land-, sø- og luftgrænser. Der er iværksat forskellige pilotprojekter vedrørende bl.a. rationelle tilbagesendelsesprocedurer, koordineret efterforskning af kriminalsager i forbindelse med grænseoverskridende kriminalitet, oprettelse af et ekspertisecenter en mobil detektionsenhed og et internationalt lufthavnsprojekt. Endvidere er der vedtaget en fælles integreret model for risikoanalyse (CIRAM) og udarbejdet et udkast til normer for uddannelse af grænsepoliti. Et netværk af forbindelsesofficerer for indvandringsspørgsmål forventes at være fuldt ud operationelt i slutningen af 2003, ligesom der i det vestlige Balkan vil være oprettet et belgisk ledet netværk af forbindelsesofficerer for indvandringsspørgsmål.

Rådet kan dog endnu ikke kommentere de endelige resultater af disse aktioner, projekter og ad hoc-centre. Når alle rapporterne er forelagt og gennemgået, vil Rådet forelægge en samlet evalueringsrapport for Det Europæiske Råd i Thessaloniki i juni 2003, således som Det Europæiske Råd i Sevilla anmodede om. Denne evalueringsrapport er for øjeblikket under udarbejdelse.

For så vidt angår tankerne om oprettelse af et europæisk grænsepolitikorps afventer Rådet resultaterne af en undersøgelse fra Kommissionen af, hvorvidt dette er hensigtsmæssigt og gennemførligt. Kommissionen er for øjeblikket ved at udarbejde en undersøgelse om byrdedelingen mellem medlemsstaterne og EU med henblik på forvaltningen af de ydre grænser. Resultaterne af denne undersøgelse vil blive forelagt for Det Europæiske Råd i Thessaloniki. Kommissionen er også ved at udarbejde et forslag til en ny udgave af Den Fælles Håndbog om Kontrol ved de Ydre Grænser.

(1) EFT C 142 af 14.6.2002, s. 23.